b'\n_START_ARTICLE_\nNrI\n_START_SECTION_\nHistoria\n_START_PARAGRAPH_\nNrI-raitiovaunut olivat HKL:n ensimm\xc3\xa4iset nivelraitiovaunut ja maailman ensimm\xc3\xa4iset tyristoris\xc3\xa4\xc3\xa4t\xc3\xb6iset raitiovaunut. Ne pohjautuvat saksalaisiin D\xc3\xbcwagin valmistamiin GT6-vaunuihin, mutta ovat uudempina tekniikaltaan kehittyneempi\xc3\xa4. NrI-vaunuja tilattiin 40 kappaletta, ja ne valmisti Valmet vuosina 1973\xe2\x80\x931975. Vaunut saivat numerot 31\xe2\x80\x9370. Ensimm\xc3\xa4inen NrI-raitiovaunu aloitti kaupallisen liikenn\xc3\xb6innin Helsingiss\xc3\xa4 16. joulukuuta 1973 linjalla 10._NEWLINE_Vuosina 1983\xe2\x80\x931987 Valmet valmisti 42 kappaletta NrI:een pohjautuvia ja l\xc3\xa4hes t\xc3\xa4ysin samann\xc3\xa4k\xc3\xb6isi\xc3\xa4 NrII-raitiovaunuja._NEWLINE_NrI-vaunuihin on tehty vuosien varrella lukuisia ulkon\xc3\xa4k\xc3\xb6\xc3\xb6n ja sisustukseen vaikuttaneita muutoksia. Rahastajanaitiot poistettiin vuodesta 1982 alkaen. Vuosina 1993\xe2\x80\x932003 kaikki vaunut nykyaikaistettiin, jolloin vaunujen tekniikkaa ja sisustusta uusittiin. Kaikki penkit vaihdettiin uudenmallisiin ja sis\xc3\xa4lle lis\xc3\xa4ttiin digitaalin\xc3\xa4yt\xc3\xb6t kertomaan seuraavan pys\xc3\xa4kin nimen. Vuosina 2005\xe2\x80\x932010 alkaen vaunuille on tehty laajamittaista peruskorjausta. Niiden sisustusta ja tekniikkaa uusitaan, ja kori hiekkapuhalletaan ja pintak\xc3\xa4sitell\xc3\xa4\xc3\xa4n uudenveroiseksi. 17 vaunulle tehd\xc3\xa4\xc3\xa4n peruskorjaus Saksassa._NEWLINE_Vuosina 2012\xe2\x80\x932013 kymmenen vaunua peruskorjattiin varustettiin MLNRV2-vaunujen tavoin matalalattiaisella v\xc3\xa4liosalla Saksassa. Yksik\xc3\xb6t saivat samalla uudet tunnukset 113-122.\n_START_SECTION_\nV\xc3\xa4ritys\n_START_PARAGRAPH_\nNrI-sarjan raitiovaunuja varten HKL p\xc3\xa4\xc3\xa4tti suunnitella uuden v\xc3\xa4rityksen. Perinteisest\xc3\xa4 vihre\xc3\xa4-keltaisesta v\xc3\xa4rityksest\xc3\xa4 poiketen vaunut maalattiin valmistuessaan puna-harmaiksi. Vuonna 1986 HKL kuitenkin p\xc3\xa4\xc3\xa4tti hyl\xc3\xa4t\xc3\xa4 uuden v\xc3\xa4rimallin, ja kaikki NrI-vaunut maalattiin perinteisiin vihre\xc3\xa4-keltaisiin v\xc3\xa4reihin. Viimeinen puna-harmaa vaunu maalattiin vihre\xc3\xa4ksi vuonna 1995._NEWLINE_Vaunussa 45 kokeiltiin uutta vihre\xc3\xa4-keltaista v\xc3\xa4rityst\xc3\xa4, jossa keltaisen v\xc3\xa4rin m\xc3\xa4\xc3\xa4r\xc3\xa4\xc3\xa4 oli lis\xc3\xa4tty. Uutta v\xc3\xa4rityst\xc3\xa4 ei maalattu muihin vaunuihin, ja vaunu 45 sai takaisin normaalin v\xc3\xa4rityksen.'